Man by kerk doodgeslaan, nog een lewend aan die brand gesteekArgieffoto: SAPD/Facebook Die Noordwes-polisie het twee voorvalle veroordeel waar gemeenskapslede Sondag die reg in eie hande geneem en twee mans in twee afsonderlike voorvalle vermoor het. Kol. Adéle Myburgh, provinsiale polisiewoordvoerder, het Maandag aan Maroela Media gesê die eerste voorval het in die vroeë oggendure in Letlhabile, noord van Brits, plaasgevind. “Die polisie is omstreeks 09:40 na ŉ plaaslike kliniek ontbied nadat ŉ pasiënt daar dood is. Die pasiënt is na die kliniek gebring nadat hy in die Newline-uitbreiding van die Maboloka-nedersetting erg aangerand is,” het Myburgh gesê. “Voorlopige ondersoek dui daarop dat die oorledene, wie se identiteit nog nie bekend is nie, ŉ vermeende verdagte in ŉ gewapende rooftog was. Volgens inligting tot die polisie se beskikking het een van sy vermeende slagoffers hom gevang en na sy kerk geneem waar die gemeenskapslede besig was met ŉ nagwaak. Die man is daar glo erg aangerand en is later dieselfde dag in die kliniek dood.” Die tweede voorval het in die Skielik-nedersetting buite Brits plaasgevind. “Die polisie het ŉ onbekende man in hegtenis geneem nadat dié glo ŉ 22-jarige man aangerand het. Die verdagte is voor sy inhegtenisneming glo deur lede van die gemeenskap aangerand. Die beamptes het hom in die polisievoertuig toegesluit vir sy eie veiligheid terwyl hulle vir ŉ ambulans gewag het om mediese bystand te bied.” Myburgh het gesê ŉ groep van sowat 300 ontstoke inwoners het vinnig by die polisievoertuig saamgekom en aangedring dat die verdagte losgelaat word. “Die aantal gemeenskapslede het toegeneem en die situasie het buite beheer geraak. Die groep het paraffien oor die polisievoertuig uitgegooi en begin om die polisiebeamptes aan te rand. Een beampte het beserings aan sy gesig opgedoen nadat hulle met klippe bestook is.” In die chaos kon die gemeenskapslede daarin slaag om die verdagte uit die polisievoertuig te kry, waarna hy aangerand en lewend aan die brand gesteek is. Hy is op die toneel dood. Volgens Myburgh is die 22-jarige man wat aangerand is, later in die hospitaal aan sy beserings dood. Dit is nog nie duidelik wat tot die 22-jarige man se aanranding gelei het nie. Niemand is nog in verband met die twee voorvalle in hegtenis geneem nie. “Die ondersoeke het pas begin en inhegtenisnemings sal binnekort volg,” het Myburgh gesê.